### NN 156/2025 (24.12.2025.), Odluka o naknadi za razvoj društva VG Vodoopskrba d.o.o. za vodoopskrbu i odvodnju Velika Gorica

VG Vodoopskrba d.o.o.

2359

Na temelju članka 52. Zakona o financiranju vodnog gospodarstva (»Narodne novine« 153/09, 90/11, 56/13, 154/14, 119/15, 120/16, 127/17, 66/19, 36/24), članka 23. stavka 1. točke 4. Zakona o vodnim uslugama (»Narodne novine«, broj 66/19) i članaka 20., 21. i 22. Društvenog ugovora društva VG Vodoopskrba d.o.o., Skupština društva VG Vodoopskrba d.o.o., na svojoj redovnoj 21. sjednici održanoj 22. 12. 2025. godine, dvostrukom većinom iz članka 24. stavak 2. Zakona o vodnim uslugama, donijela je

ODLUKU

O NAKNADI ZA RAZVOJ

Članak 1.

Ovom Odlukom o naknadi za razvoj određuje se obveza plaćanja naknade za razvoj komunalnih vodnih građevina na području nadležnosti javnog isporučitelja vodnih usluga – trgovačkog društva VG Vodoopskrba d.o.o. za vodoopskrbu i odvodnju (u daljnjem tekstu: Isporučitelj), i to:

– obveznici plaćanja naknade za razvoj,

– osnovica plaćanja naknade za razvoj,

– namjene kojima služi prihod od naknade za razvoj,

– visina naknade za razvoj,

– način i rokovi plaćanja naknade za razvoj te

– nadzor nad obračunom i naplatom naknade za razvoj.

Područje nadležnosti Isporučitelja čine područja: Grad Velika Gorica, općine Kravarsko, Pokupsko, Orle i Pisarovina u Zagrebačkoj županiji te naselje Veliko Polje iz Grada Zagreba (u daljnjem tekstu: uslužno područje).

Članak 2.

Obračun i naplata naknade za razvoj u interesu je jedinica lokalne samouprave (u daljnjem tekstu: JLS) na uslužnom području Isporučitelja i Republike Hrvatske.

Naknada za razvoj prihod je Isporučitelja.

Članak 3.

Obveznik plaćanja naknade za razvoj je:

– korisnik vodne usluge javne vodoopskrbe i

– korisnik vodne usluge javne odvodnje, koji nije priključen na sustav javne vodoopskrbe.

Članak 4.

Osnovica naknade za razvoj je:

– kubični metar (m3) isporučene vode za ljudsku potrošnju, u slučaju iz članka 3. podstavak 1. ove Odluke, odnosno

– kubični metar (m3) ispuštene otpadne vode vodne usluge, u slučaju iz članka 3. podstavak 2. ove Odluke.

Članak 5.

Naknada za razvoj uvodi se u jednoj visini na uslužnom području, i iznosi 0,35 EUR po osnovici iz članka 4. ove Odluke (EUR/m3).

Članak 6.

Naknada za razvoj iz ove Odluke obračunava se putem računa za vodne usluge i iskazuje se kao zasebna stavka na računu.

Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 7.

Isporučitelj je u obvezi prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 8.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje komunalnih vodnih građevina za razdoblje od 2026. do 2029. godine, koji se objavljuje na mrežnoj stranici www.vgvodoopskrba.hr.

Pod izdacima gradnje komunalnih vodnih građevina treba podrazumijevati sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene studije utjecaja na okoliš, studije utjecaja na okoliš, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu), izradu idejnog, glavnog i izvedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javne nabave, provedbe postupaka otkupa i izvlaštenja te drugih postupaka rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona te troškove pravnih postupaka u vezi s prethodnim poslovima.

Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina sukladno financijskom planu Isporučitelja.

Članak 9.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 8. ove Odluke.

Članak 10.

Nadzor nad obračunom i naplatom naknade za razvoj provodi Financijsko-računovodstvena služba Isporučitelja.

Članak 11.

Ova Odluka donosi se za razdoblje važenja plana gradnje komunalnih vodnih građevina za razdoblje od 2026. do 2029. godine.

Ova Odluka važi do 31. prosinca 2029. godine.

Članak 12.

Ova Odluka objavljuje se u Narodnim novinama i na mrežnoj stranici Isporučitelja.

Ova Odluka dostavlja se Vijeću za vodne usluge u roku do 5 dana od dana donošenja ove Odluke.

Članak 13.

Ova Odluka stupa na snagu prvog dana u mjesecu nakon mjeseca u kojem je objavljena u »Narodnim novinama«.

Stupanjem na snagu ove Odluke prestaje važiti Odluka o naknadi za razvoj (»Narodne novine« broj 157/23.).

Klasa: 029-03/25/6

Urbroj: 238-31-179-01/02-25-3

Velika Gorica, 22. prosinca 2025.

Predsjednik Skupštine
 Krešimir Ačkar, mag. theol., v. r.